Den 22-årige mand, der natten til lørdag torpederede en 26-årig bilist med sin bil, er lørdag over middag blevet varetægtsfængslet ved et grundlovsforhør.

Den nu varetægtsfængslede mand kørte under indflydelse af alkohol og stoffer i høj fart gennem Aalborgs gader fredag nat. En kørsel der endte brat, da han kørte direkte ind i siden på en 26-årig mandlig bilist, der var på vej over for grønt lys. Den 26-årige måtte skæres fri af bilen, og han er nu indlagt med livsfarlige kvæstelser i mellemgulvet. Lørdag klokken 12.30 blev den mand, der var skyld i ulykken, fremstillet i et grundlovsforhør med krav om varetægtsfængsling. Og det krav opfyldte dommeren. Den 22-årige blev varetægtsfængslet frem til den 2. august, sigtet for uagtsom legemsbeskadigelse og for at udsætte andres liv og helbred for fare.